Waray-Waray News: PGMA iinaguraran an nakantidad P143.5M nga tulay ha Las Navas, N. Samar
By Alice Nicart
Manila (16 June) -- Nakatalaan pag-inaguraran ni President Gloria Macapagal-Arroyo yana nga adlaw an ginhimo nga tulay ha Las Navas, Northern Samar nga daw nabalor hin P143.5M.
Sumala han report, pag-abot daw hiton Presidente, iya kukuhaon an kurtina han marker nga nagsisimbolo nga abre na ngan pwede na maagian an tulay nga nagtatabok han dako nga salog han Catubig ug nagsusumpay man han duha nga bungto han Catubig ug Las Navas.
Katapos daw, han seremonyas, daw papasyadahon daw han Presidente an 121.35 ka metros nga tulay samtang pamamatian niya an istorya ni DPWH Secretary Hermogenes Ebdane mahiunong han katukod han tulay nga gintikangan han Septembre 2006 ug natapos han yana nga bulan han Mayo.
Sumala daw kan Mayor Arlito Tan han Las Navas, dako nga tambulig an tulay kay kun waray pa hine, padayon nga magsasakay la gihapon an katawhan dida han salog ha ira pagdadara han ira mga produkto ha uma ngadto ha merkado ug bisan ano pa nga serbisyo didto han bungto.
Nakatalaan daw makatagamtam han dako nga mehores in naabot trenta mil nga residente han Las Navas nga nagtitikang han singkwenta y-3 nga mga barangay. (PIA-Eastern Samar) [top]
war_Latn eng_Latn war_Latn war_Latn war_Latn war_Latn war_Latn